**PREDKLADACIA SPRÁVA**

Podpredseda vlády Slovenskej republiky pre plán obnovy a znalostnú ekonomiku predkladá na rokovanie vlády SR návrh aktualizácie Súhrnnej správy z procesu EDP k SK RIS3 2021+ (ďalej len „aktualizáciu Súhrnnej správy”). Aktualizovaná Súhrnná správa predstavuje nevyhnutnú súčasť vládou schválenej Stratégie výskumu a inovácií pre inteligentnú špecializáciu na roky 2021-2027 (ďalej len „SK RIS3 2021+“), schválenej 8. decembra 2021 vládou SR.

Vláda SR sa schválením SK RIS3 2021+ zaviazala voči Európskej komisii zabezpečiť kontinuálny proces aktualizácie oblastí inteligentnej špecializácie v zmysle metodiky podnikateľského objavovania (angl. Entrepreneurial Discovery Process, ďalej len „EDP“). V prípade SK RIS3 2021+ je z pohľadu inteligentnej špecializácie podmienenosť zachovania EDP založená na pravidelnej aktualizácii Súhrnnej správy, ktorá bližšie špecifikuje spôsob identifikácie prioritných oblastí domén SK RIS3 2021+ a tematickú oblasť podpory výskumu, vývoja a inovácií v rámci nich.

SK RIS3 2021+ je základným dokumentom, ktorý určuje obsahové zameranie podpory z fondov politiky súdržnosti Európskej únie pre obdobie 2021 - 2027 pre oblasť VVaI a koncentráciu zdrojov. SK RIS3 2021+ je nevyhnutná pre splnenie kritérií základnej podmienky podľa úlohy B.1 z uznesenia vlády Slovenskej republiky č. 324 z 3. júla 2019, ktoré sú predpokladom pre čerpanie finančných prostriedkov a implementáciu časti aktivít politického cieľa 1 v rámci Programu Slovensko v programovom období 2021 – 2027 (ďalej len „PSK 2021-2027“).

Cieľom aktualizácie Súhrnnej správy na roky 2025-2027 je zohľadnenie globálnych aj trhových zmien v národnom aj medzinárodnom kontexte, ku ktorým došlo od schválenia aktuálne platnej Súhrnnej správy v roku 2021. Aktualizovaná Súhrnná správa má tiež viesť ku koncentrovanejšiemu nasmerovaniu všetkých disponibilných finančných zdrojov do výskumu, vývoja a inovácií z PSK 2021-2027 a rozšíreniu podmienenosti tematickej koncentrácie priorít v oblasti VVaI aj na úroveň zdrojov zo štátneho rozpočtu a prípadných ďalších finančných zdrojov za účelom posilnenia inovačnej výkonnosti v globálnych hodnotových reťazcoch.

Štruktúra aktualizovanej Súhrnnej správy obsahovo nadväzuje na aktuálne platnú verziu dokumentu, ale je prispôsobená požiadavkám na zjednodušenie prípravy tematicky orientovaných výziev z PSK 2021-2027Programu Slovensko vzhľadom na obmedzené časové možnosti súčasného programového obdobia. Základná koncepcia dokumentu zostala zachovaná tak, aby zodpovedala požiadavkám „Metodického usmernenia pre posudzovanie súladu výziev s SK RIS3 2021+“ (ďalej len „Metodické usmernenie k SK RIS3 2021+“), ktoré sú aplikované pri posudzovaní výziev podmienených súladom s SK RIS3 2021+.

Aktualizovaná Súhrnná správa je rozdelená na dve hlavné časti. Úvodná časť je venovaná metodike EDP procesu, kde je popísaný prístup k identifikácii aktualizovaných domén, ich prioritných oblastí, transformačných cieľov a tematickej oblasti podpory projektov. Druhá časť dokumentu špecifikuje popis aktualizovaných častí textu jednotlivých Domén inteligentnej špecializácie.

Vplyv na rozpočet verejnej správy, vplyvy na podnikateľské prostredie, sociálne vplyvy, na životné prostredie, na informatizáciu spoločnosti a na manželstvo, rodičovstvo a rodinu, ako aj vplyvy na služby verejnej správy pre občana aktuálne boli identifikované v rozsahu uvedenom v doložke vplyvov. Vybrané vplyvy realizácie predkladaného materiálu vyplynú aj samotným sprostredkovateľským orgánom v rámci vyhlasovania výziev na základe aktualizovanej Súhrnnej správy schválenej vládou Slovenskej republiky, resp. z programových dokumentov programového obdobia 2021 – 2027 ako Partnerská dohoda, PSK 2021-2027 alebo vplyvov identifikovaných v Národnej stratégii VVaI 2030 a pod.

Materiál bol predmetom interného pripomienkového konania a bude prerokovaný aj na Koordinačnej platforme pod Radou vlády SR pre vedu, techniku a inovácie a aj na Rade vlády SR pre vedu, techniku a inovácie.